钦定古今图书集成/明伦汇编/闺媛典/第327卷 > 郑节妇黄氏传 前人
## 钦定古今图书集成/明伦汇编/闺媛典/第327卷 > 郑节妇黄氏传 前人

黄为浦江著姓，自隋唐以来即有闻，而宋隆兴癸未
进士度，亦其族也。其居辛山者，曰德清。有女曰琇，字
守贞。生赋淑姿，不失故家遗范，父母爱之，为其选良
配。元至正己丑冬十二月，归同县郑氏。子瀛，字仲容。
守贞年甫二十，奉上接下无愆礼，人称其贤。明年，仲
容髀患疽，流注肌窍间，一溃一兴，累累如连珠，百药
弗验。守贞扶掖卧起，附膏于纸而更敷之，虽甚久，无
懈怠意。又六年，仲容殁，守贞自矢不再适，且曰：“生为
义家妇，死为义家鬼，敢失节以玷旌门乎！”其志坚凝，
屡有撼之者，不少动，寒灯孤幌，澹然能自安，遂命仲
容从子柎为其后。守贞今四十九矣。及见柎受室，生
二子熛、煁朝夕受其孝养云。昔者孔子称宓不齐之
善，而归于鲁国之多贤，盖观感而兴，非有资于贤者，
要亦未易以成名也。今郑氏之家，十叶聚食，至大辛
亥，尝旌其义门。其规度整肃，如严霜烈日，可畏而可
仰，其德义之涵濡，又如春风和气之薰蒸，不自知其
入人之深。故其化行教洽，过其门者，犹率德励行，而
乖戾之虑消，况为其家之妇者乎？宜守贞执节之坚
而循礼之谨也。《传》曰：“一家仁，一国兴。”仁诚不诬哉！予
官仪曹时，郡国多以节妇事行来，上辄闻报，下褒异
其门闾，观风使者或以守贞为言，其有不彰明之者
乎？异日乌头双表之树与旌门后先辉映，不亦一家
之盛美耶？予故辑其事为传文一通。衣冠之士傥有
以扶植彝伦为任者，尚见诸赋咏，以同其传云。